《水调歌头 为程晓山题照》
清代·陆进

尺幅谁图写，块礧寄其胸。超然与物，无忤绰有阮嵇风。

讵识渭滨严濑，多少文经武纬，只在卷舒中。暂尔谢尘网，分付白云封。

一溪水，千丈壁，万株松。烟波浩渺，收拾钓艇与诗筒。

莫问蚁王鹿逐，但看鸟婚花嫁，变态亦何穷。放眼乾坤大，海阔复天空。

作者简介：浙江仁和人，字荩思。岁贡，官温州训导。工制举业，尤嗜诗。有《巢青阁集》、《付雪词》。